Príloha č. 10 vyzvania

**MINISTERSTVO VNÚTRA SLOVENSKEJ REPUBLIKY**

**SEKCIA EURÓPSKYCH PROGRAMOV**

**ODBOR INKLÚZIE MARGINALIZOVANÝCH RÓMSKYCH KOMUNIÍT**

****

**ŠTANDARDNÁ STUPNICA JEDNOTKOVÝCH NÁKLADOV**

**pre vyzvanie na predloženie žiadosti o nenávratný finančný príspevok**

**kód vyzvania OPLZNP-PO5-2017-4**



**Obsah**

[1. Teoretické východiská a ciele 3](#_Toc484702497)

[2. Metodika ustanovenia výšky oprávnených výdavkov 3](#_Toc484702498)

[2.1. Základné východiská 3](#_Toc484702499)

[2.2. Postup pri stanovení jednotkovej ceny 4](#_Toc484702500)

[3. Podmienky oprávnenosti a uplatnenia zjednodušeného vykazovania výdavkov 5](#_Toc484702501)

[4. Spôsob výkonu kontroly 7](#_Toc484702502)

[5. Prílohy ŠSJN 7](#_Toc484702503)

**Zoznam použitých skratiek**

AOZ asistent osvety zdravia

CCP celková cena práce

EÚ Európska únia

ESF Európsky sociálny fond

KAOZ koordinátor asistenta osvety zdravia

MRK marginalizované rómske komunity

NP ZK 2A Národný projekt Zdravé komunity 2A

NFP nenávratný finančný príspevok

OP ĽZ Operačný program Ľudské zdroje

SO sprostredkovateľský orgán pre OP ĽZ pre prioritnú os 5 a 6

SR Slovenská republika

ŠSJN štandardná stupnica jednotkových nákladov

Zmluva o NFP zmluva o poskytnutí nenávratného finančného príspevku

# Teoretické východiská a ciele

Štandardná stupnica jednotkových nákladov pre národný projekt „Zdravé komunity 2A“ vychádza zo základného metodického rámca Európskej komisie stanoveného v dokumente „Usmernenia týkajúce sa zjednodušených možností vykazovania nákladov“.

Vykazovanie oprávnených nákladov na základe štandardnej stupnice jednotkových nákladov, tzv. „standard scale of unit costs“, sa vykonáva podľa čl. 67 ods. 1 písm. b nariadenia Európskeho parlamentu a Rady (EÚ) č. 1303/2013[[1]](#footnote-2) a v súlade s čl. 67 ods. 5 písm. a) i) uvedeného nariadenia.

Cieľom aplikácie štandardnej stupnice jednotkových nákladov je zjednodušenie vykazovania oprávnených priamych nákladov formou jednotkových cien, zjednodušenie systému preukázateľnosti oprávnených nákladov, zjednodušenie overovania a kontroly, uľahčenie a zefektívnenie overovania zo strany sprostredkovateľského orgánu pre OP ĽZ[[2]](#footnote-3), a to za účelom efektívnej a plynulej implementácie národného projektu formou: jednotkovej ceny na pracovné miesta asistentov osvety zdravia (ďalej len „AOZ), predmetom činnosti ktorých je výkon zdravotnej mediácie v prostredí MRK na komunitnej úrovni v súlade s pracovnou náplňou a pracovnou zmluvou. Výška jednotkovej ceny je stanovená týmto dokumentom.

Uplatňovanie zjednodušeného vykazovania oprávnených nákladov definované v tomto dokumente sa vzťahuje výlučne na NP ZK 2A, ktorý je spolufinancovaný zo zdrojov ESF v rámci OP ĽZ.

Uplatňovaním štandardných stupníc jednotkových nákladov ako oprávnených výdavkov zo strany SO nie sú dotknuté povinnosti prijímateľa vyplývajúce zo všeobecne záväzných právnych predpisov SR a EÚ.

Za účelom spravodlivého a nestranného stanovenia hodnôt jednotkových cien a zjednodušeného vykazovania nákladov (aproximácie hodnôt reálnych nákladov, definovaných maximálnym možným priblížením skutočných nákladov potrebám projektu pri súčasnom uplatnení princípu hospodárnosti nákladov), sa výška jednotkových cien stanovuje na základe relevantných právnych predpisov SR, dostupných štatistických údajov alebo matematických metód.

# Metodika ustanovenia výšky oprávnených výdavkov

## Základné východiská

Prijímateľom NFP je štátna príspevková organizácia Zdravé regióny. Výkon zdravotnej mediácie v prostredí MRK na komunitnej úrovni bude vykonávaný a financovaný na základe Zmluvy o NFP.

Z pohľadu nastavenia štandardnej stupnice jednotkových nákladov vo vzťahu k charakteru a obsahu aktivít národného projektu sú relevantné tieto informácie:

1. prijímateľovi NFP sú náklady súvisiace s činnosťou zamestnancov uhrádzané v súlade so Zmluvou o NFP,
2. SO poskytuje finančné prostriedky na úhradu CCP na pracovné miesta AOZ podľa podmienok stanovených v tomto dokumente, vo výške určenej jednotkovej ceny,
3. AOZ budú zamestnancami prijímateľa, pre ktorých boli vytvorené pracovné miesta, a to v pracovnom pomere uzatvorenom na ustanovený týždenný pracovný čas v zmysle Zákonníka práce[[3]](#footnote-4) (resp.kratší pracovný čas – ide o ½ ustanoveného týždenného pracovného času). Pracovný čas môže byť rozvrhnutý aj nerovnomerne,
4. práva a povinnosti neupravené v tomto dokumente sa riadia príslušnými právnymi normami EÚ a SR.

## Postup pri stanovení jednotkovej ceny

Celková výška oprávnených nákladov sa v prípade procesne orientovanej stupnice jednotkových nákladov rovná súčinu:

1. jednotkového nákladu na výkon činnosti AOZ (jednotková cena),
2. počtu jednotiek (AOZ),
3. mernej jednotky času (kalendárny mesiac).

Merná jednotka času (kalendárny mesiac) – pre výpočet výšky oprávnených nákladov bol za časovú jednotku stanovený jeden kalendárny mesiac výkonu zdravotnej mediácie v prostredí MRK na komunitnej úrovni.

Pracovné miesto – pre výpočet výšky oprávnených nákladov sa za pracovné miesto považuje pracovné miesto AOZ so zodpovedajúcou náplňou práce a minimálnymi kvalifikačnými požiadavkami špecifikovanými v časti 3.

Jednotkový náklad na výkon činnosti AOZ – pre výpočet výšky oprávnených nákladov sa za jednotkový náklad na výkon činnosti AOZ považuje jednotková cena za výkon zdravotnej mediácie v prostredí MRK na komunitnej úrovni AOZ v kalendárnom mesiaci.

Jednotková cena bude prepočítaná každoročne k 1. januáru príslušného roka na základe indexu nominálnej mzdy v hospodárstve SR zverejneného Štatistickým úradom SR za prvý až druhý štvrťrok kalendárneho roka, ktorý predchádza príslušnému roku.

Určená hrubá mzda:

Pri výpočte spravodlivej odmeny AOZ sa vychádzalo z kvalifikačných predpokladov a pracovnej náplne AOZ. Ako zdroj pre výpočet spravodlivej odmeny boli použité analytické výstupy z miezd za druhý polrok 2015 z projektu NP ZK pre pozíciu AOZ.

Tab. 1 Priemerná mesačná hrubá mzda AOZ za druhý polrok 2015

|  |  |  |  |  |  |  |  |
| --- | --- | --- | --- | --- | --- | --- | --- |
| AOZ/mesiac | 07/2015 | 08/2015 | 09/2015 | 10/2015 | 11/2015 | 12/2015 | Medián |
| AOZ | 440,00 € | 438, 75 € | 440,00 € | 440,00 € | 437,05 € | 446,46 € | **440,00 €** |

Zdroj: Analytické výstupy z miezd za druhý polrok 2015 z projektu NP ZK pre pozíciu AOZ

Odvody zamestnávateľa:

Odvodové zaťaženie zamestnávateľa je vypočítané v súlade s aktuálne platnými právnymi predpismi – zákonom č. 461/2003 Z.z. o sociálnom poistení v znení neskorších predpisov a zákonom č. 580/2004 Z.z o zdravotnom poistení a o zmene a doplnení zákona č. 95/2002 Z.z. o poisťovníctve a o zmene a doplnení niektorých zákonov v znení neskorších predpisov. Jednotlivé hodnoty predstavujú percentuálnu časť z celkovej ceny práce AOZ. Do výpočtu vstupuje aj odvodová odpočítateľná položka[[4]](#footnote-5), na základe ktorej sa pri hrubej mesačnej mzde nižšej ako 570 € mení výška vymeriavacieho základu pre výpočet zdravotného poistenia o odpočítateľnú položku, ktorá v prípade mzdy vyššej ako 380 €, ale nižšej ako 570 € je vypočítaná ako: 380 € – 2 x (mesačný príjem zamestnanca – 380 €).

Tab. 2 Odvodové zaťaženie zamestnávateľa

|  |  |
| --- | --- |
| **Názov položky** | **Odvodové zaťaženie zamestnávateľa** |
| Nemocenské poistenie | 1.4 % |
| Starobné a dôchodkové poistenie | 14 % |
| Invalidné poistenie | 3 % |
| Poistenie v nezamestnanosti | 1 % |
| Úrazové poistenie | 0,8 % |
| Rezervný fond solidarity | 4,75 % |
| Zdravotné poistenie | 10% (z upraveného vymeriavacieho základu) |

Zdroj: Vlastné spracovanie

Na základe vyššie vykonaných čiastkových výpočtov a uvedených údajov (viď. Tab. 1 - 2), je celková cena práce za výkon zdravotnej mediácie v prostredí MRK na komunitnej úrovni stanovená nasledovne (viď Tab. 3), pričom:

* za kalendárny rok 2016 bola CCP pre AOZ stanovená nasledovne: ŠSJN stanovuje mechanizmus každoročného rastu celkovej ceny práce AOZ. Ten určuje, že k 1. januáru príslušného roka bude celková cena práce prepočítaná na základe indexu nominálnej mzdy v hospodárstve SR, zverejnenom Štatistickým úradom SR za prvý až druhý štvrťrok kalendárneho roka, ktorý predchádza príslušnému kalendárnemu roku. Z uvedeného, normatívne stanoveného mechanizmu vyplýva, že na základe štatistických údajov za rok 2015 bude k 01.01.2016 celková cena práce AOZ zvýšená o 2,25 %, tzn. CCP bola stanovená vo výške 580,56 eur.
* za kalendárny rok 2017 bola CCP pre AOZ stanovená nasledovne: ŠSJN stanovuje mechanizmus každoročného rastu celkovej ceny práce AOZ. Ten určuje, že k 1. januáru príslušného roka bude celková cena práce prepočítaná na základe indexu nominálnej mzdy v hospodárstve SR, zverejnenom Štatistickým úradom SR za prvý až druhý štvrťrok kalendárneho roka, ktorý predchádza príslušnému kalendárnemu roku. Z uvedeného, normatívne stanoveného mechanizmu vyplýva, že na základe štatistických údajov za rok 2016 bude k 01.01.2017 celková cena práce AOZ zvýšená o 3,0 %, tzn. CCP bola stanovená vo výške 597,98 eur.

Tab. 3 Výpočet celkovej ceny práce

|  |  |  |  |
| --- | --- | --- | --- |
| **Celková cena práce** | **Asistent osvety zdravia (mesačne)** | | |
| Kalendárnyrok | 2015 | 2016 | **2017** |
| Hrubá mzda | 440,00 € | 448,25 | **459,49** |
| Povinné odvody zamestnávateľa (z hrubej mzdy) | 127,78 € | 132,31 | **138,49** |
| **Celková cena práce** | 567,78 € | 580,56 € | **597,98** |

Zdroj: Vlastné spracovanie

# Podmienky oprávnenosti a uplatnenia zjednodušeného vykazovania výdavkov

Oprávnené mesačné náklady prijímateľa na AOZ sú násobkom jednotkovej ceny na pracovné miesto a počtu pracovných miest zamestnancov na pozícii AOZ v pracovnom pomere na ustanovený týždenný pracovný čas, pričom výkon zdravotnej mediácie v prostredí MRK na komunitnej úrovni musí byť poskytovaný v požadovanom rozsahu fondu pracovného času v danom kalendárnom mesiaci.

Jednotková cena za daný kalendárny mesiac na pracovné miesto AOZ bude zo strany SO uhradená v súlade s podmienkami Zmluvy o NFP a súčasne pri splnení nasledujúcich podmienok:

1. prijímateľ postupuje pri zamestnávaní zamestnancov v súlade so zákonníkom práce a ostatnou platnou legislatívou,
2. prijímateľ je povinný uzatvoriť pracovnú zmluvu (hlavný pracovný pomer) resp. upraviť pracovnoprávny vzťah s AOZ tak, aby CCP nebola nižšia ako stanovená výška CCP v danom roku v súlade s touto ŠSJN.[[5]](#footnote-6)
3. AOZ odpracoval najmenej 15 pracovných dní mesačne (pričom čerpanie riadnej dovolenky a čas, v ktorom sa zamestnanec zúčastňuje školenia alebo iného výkonu práce, na podnet alebo so súhlasom zamestnávateľa sa považuje za výkon činnosti AOZ),
4. AOZ má uzatvorenú pracovnú zmluvu ktorá pokrýva celé obdobie príslušného kalendárneho mesiaca t.j. zmluva je platná a účinná najneskôr od 1. dňa v mesiaci kedy zamestnanec začne vykonávať prácu,
5. výkon zdravotnej mediácie v prostredí MRK na komunitnej úrovni AOZ bol zdokladovaný minimálne nasledovnými dokumentmi[[6]](#footnote-7):
   * záznam KAOZ o výkone zdravotnej mediácie v prostredí MRK na komunitnej úrovni AOZ,
   * aktuálny zoznam AOZ.
6. prijímateľ zabezpečil vypracovanie Sumarizačného hárku (príloha č.1 tejto ŠSJN) s uvedením agregovaných údajov z dokladov uvedených v bode e) tejto kapitoly,
7. výkon zdravotnej mediácie v prostredí MRK na komunitnej úrovni AOZ bol potvrdený po ukončení daného kalendárneho mesiaca KAOZ na základe nasledujúcich dokumentov:

* denník intervencií, ak je relevantné,
* kniha dochádzky AOZ.

1. na základe poskytovania zdravotnej mediácie v prostredí MRK na komunitnej úrovni a jej kontroly prijímateľ predložil k žiadosti o platbu ďalšie doklady o poskytovaní zdravotnej mediácie v prostredí MRK na komunitnej úrovni podľa požiadavky SO,
2. minimálne kvalifikačné a ďalšie odborné predpoklady:

* vzdelanie: ukončená povinná školská dochádzka[[7]](#footnote-8) je podmienkou, dosiahnuté vyššie vzdelanie je výhodou,
* jazykové znalosti: znalosť slovenského jazyka a znalosť jazyka sociálne vylúčenej komunity (rómsky/maďarský, nárečie) je podmienkou,
* pracovné skúsenosti: skúsenosti s organizovaním aktivít v lokalite doterajšej pôsobnosti, terénna práca v oblasti podpory zdravia alebo sociálnej práce – výhoda,
* vzťah ku komunite: akceptácia a rešpekt miestnej komunity a predstaviteľov miestnej samosprávy, trvalý alebo prechodný pobyt v obci uvedenej vo výzve na výber ľudských zdrojov – podmienka.
* ďalšie požiadavky/výhody: motivácia k práci s obyvateľmi segregovaných a separovaných rómskych lokalít, disciplinovanosť, dôveryhodnosť, zmysel pre zodpovednosť, morálne kvality, nekonfliktnosť, dobré komunikačné zručnosti,

1. rámcoví opis pracovných činností:

* vedenie evidencie o svojej činnosti v rámci projektu,
* šírenie elementárnej zdravotnej osvety v znevýhodnenej rómskej komunite – v segregovaných a separovaných rómskych osídleniach a lokalitách,
* zabezpečovanie komunikácie medzi obyvateľmi segregovaných a separovaných rómskych osídlení a lokalít a lekármi, sestrami, prípadne pôrodnými asistentkami, verejnými zdravotníkmi,
* podpora prístupu komunity k zdravotnej starostlivosti: zabezpečovanie informácií o prevencii, poskytovaní zdravotnej starostlivosti a zdravotného poistenia a o právach pacienta a poistenca,
* spolupráca pri aplikovaní programov podpory zdravia do komunity podľa inštrukcií koordinátora
* podpora zvyšovanie zodpovednosti členov komunity za vlastné zdravie,
* spolupráca s koordinátorom pri identifikovaní rizikových faktorov a potrieb súvisiacich so zdravím znevýhodnenej komunity, zber údajov,
* spolupráca pri výmene informácií a skúseností s terénnymi sociálnymi pracovníkmi a tiež s rómskymi asistentmi učiteľa, s regionálnymi kanceláriami Úradu splnomocnenca vlády SR pre rómske komunity a mimovládnymi organizáciami zameranými na pomoc znevýhodneným rómskym komunitám,
* účasť na školeniach zameraných na rozširovanie vedomostí a zručností súvisiacich s náplňou práce,
* ďalšie činnosti spojené s realizáciou projektu pod vedením KAOZ.

# Spôsob výkonu kontroly

Výkon kontroly sa realizuje administratívnou finančnou kontrolou žiadostí o platbu a finančnou kontrolu na miest e v súlade s pravidlami EŠIF.

Administratívna finančná kontrola sa vykoná na každej predloženej žiadosti o platbu zo strany prijímateľa. Predmetom kontroly je zoznam výdavkov uvedených v predkladaných sumarizačných hárkoch, kniha dochádzky AOZ, prípadne ďalšie doklady o poskytovaní zdravotnej mediácie v prostredí MRK na komunitnej úrovni podľa požiadavky SO.

Finančná kontrola na mieste sa vykonáva na vzorke výdavkov a realizuje sa za účelom získania uistenia o správnej aplikácii ŠSJN. Výdavky budú kontrolované najmä na nasledujúcich dokladoch: pracovná zmluva, doklad o úhrade, záznam KAOZ o výkone zdravotnej mediácie v prostredí MRK na komunitnej úrovni AOZ a iné.

Zjednodušené vykazovanie nákladov neznamená zrušenie povinnosti plne dodržiavať všetky uplatniteľné právne predpisy EÚ a vnútroštátne právne predpisy SR.

# Prílohy ŠSJN

Príloha č.1 - Sumarizačný hárok

1. Nariadenie Európskeho parlamentu a Rady (EÚ) č. 1303/2013 zo 17. decembra 2013 , ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006. [↑](#footnote-ref-2)
2. Ministerstvo vnútra Slovenskej republiky [↑](#footnote-ref-3)
3. Zákon č. 311/2001 Z.z. Zákonník práce v znení neskorších predpisov (ďalej len „Zákonník práce“). [↑](#footnote-ref-4)
4. Novela zákona č. 580/2004 Z.z. o zdravotnom poistení a o zmene a doplnení niektorých zákonov v znení neskorších predpisov (ďalej len „zákon o zdravotnom poistení“), ktorá nadobudla účinnosť od 1. januára 2015. [↑](#footnote-ref-5)
5. Do účinnosti Zmluvy o NFP môže SO akceptovať nedodržanie danej podmienky za ďalších podmienok ním stanovených. [↑](#footnote-ref-6)
6. Prijímateľ návrh dokumentov pred ich aplikáciou predkladá SO. [↑](#footnote-ref-7)
7. V zmysle § 19 ods. 2 zákona č. 245/2008 Z.z. o výchove a vzdelávaní (školský zákon) a o zmene a doplnení niektorých zákonov je povinná školská dochádzka desaťročná a trvá najviac do konca školského roka, v ktorom žiak dovŕši 16. rok veku.

   Podľa § 34 ods. 3 zákona č. 29/1984 Zb. o sústave základných a stredných škôl (školský zákon) v znení neskorších predpisov povinná školská dochádzka je desaťročná a trvá najdlhšie do konca školského roku, v ktorom žiak dovŕšil 16 rokov veku, ak tento zákon neustanovuje inak (§ 61a ods. 1). Absolvovanie nultého ročníka v základnej škole sa považuje ako prvý rok plnenia povinnej školskej dochádzky. (ustanovenie je platné a účinné od 1.9.1984 do 31.8.2008).Podľa § 5 ods. 3 zákona č. 186/1960 Zb. o sústave výchovy a vzdelávania (školský zákon) v znení neskorších predpisov povinná školská dochádzka trvá deväť rokov a začína sa začiatkom školského roku, ktorý nasleduje po dni, keď dieťa dovŕši šesť rokov veku. (ustanovenie platné a účinné od 28.12.1960 do 31.8.1984). [↑](#footnote-ref-8)